**RÁMCOVÁ KÚPNA ZMLUVA č. .... /............**

na dodávku nabíjacích staníc na elektrobicykle, uzavretá podľa § 269 ods. 2 a § 409 a nasl. zák. č. 513/1991 Obchodného zákonníka

**Zmluvné strany**

**Kupujúci** : **Klaster Orava, oocr**

**Hviedoslavovo nám.1651/2**

**026 01 Dolný Kubín**

Zastúpený : **Ing. Vladimír Šiška, predseda predstavenstva**

Bankové spojenie:

Číslo účtu :

IČO : 422 19 701

DIČ : 202 341 3898

E-mail :

(ďalej len „kupujúci“)

a

**Predávajúci :**

Zastúpený :

Bankové spojenie :

Číslo účtu :

IČO :

DIČ :

E-mail :

(ďalej len „predávajúci“)

(kupujúci a predávajúci ďalej spoločne len „zmluvné strany“)

**Čl. I**

**Východiskové podklady**

1.1 Táto zmluva sa uzatvára ako výsledok verejného obstarávania. Kupujúci na obstaranie predmetu tejto zmluvy použil postup podľa § 117 Zákona 343/2015 Z. z. o verejnom obstarávaní. Zmluvné strany sa zaväzujú navzájom sa včas informovať o všetkých skutočnostiach rozhodných pre spoluprácu podľa tejto zmluvy.

**Čl. II**

**Predmet zmluvy**

2.1 Predmetom tejto zmluvy je dodávka nabíjacích staníc na elektrobicykle podľa špecifikácie a ceny, ktorá tvorí Prílohu č. 1 k tejto zmluve, drobného. Dodávka tovaru budú realizovaná na základe objednávky kupujúceho podľa potrieb kupujúceho, v ktorých vyšpecifikuje najmä druh tovaru, jeho množstvo.

2.2 Množstvo tovaru je špecifikované v prílohe č. 1 tejto zmluvy – Cenová ponuka. Množstvo tovaru je predpokladané a kupujúci má právo zúžiť alebo rozšíriť predmet plnenia tejto zmluvy z dôvodov na strane kupujúceho. Rozšírenie predmetu zmluvy je možné pri ocenených položkách len do výšky finančného limitu max 10 000,- € s DPH.

**Čl. III**

**Miesto plnenia**

3.1 Miestom plnenia je sídlo kupujúceho : Klaster Orava, oocr, Hviezdoslavovo nám.1651/2,Dolný Kubín 026 01

**Čl. IV**

**Termín, obsah a spôsob plnenia**

4.1 Predávajúci sa zaväzuje dodávať tovar počas platnosti tejto zmluvy, na základe objednávky, do miesta plnenia, najneskôr do 30 dní od prevzatia písomnej objednávky, ak sa zmluvné strany nedohodnú inak. Kupujúci je povinný v objednávke uviesť presný popis požadovaného tovaru, jeho množstvo, druh a akosť, požadovanú dodaciu lehotu, dopravné dispozície a cenu tovaru.

4.2 Za záväznú písomnú objednávku sa považuje aj objednávka doručená e-mailom. Predávajúci po prevzatí objednávky potvrdí kupujúcemu predpokladaný deň dodania tovaru. Dodatky a zmeny v prijatej objednávke sú platné len písomnou formou alebo e-mailom po odsúhlasení oboch zmluvných strán.

4.3 Odovzdanie tovaru kupujúcemu uskutoční zodpovedný zástupca predávajúceho v mieste plnenia. Dopravu na miesto plnenia zabezpečuje predávajúci na vlastné náklady a nesie plnú zodpovednosť za škody vzniknuté na tovare až do jeho odovzdania kupujúcemu. Nebezpečenstvo náhodnej skazy a náhodného zhoršenia tovaru prechádza na kupujúceho odovzdaním veci.

4.4 Predmet objednávky sa bude preberať na základe dodacieho listu, ktorý odsúhlasia a potvrdia zodpovední zástupcovia oboch zmluvných strán. Predávajúci sa zaväzuje dodať predmet kúpy kupujúcemu bez vád a v dohodnutom stave, odovzdať doklady, ktoré sa naň vzťahujú a umožniť nadobudnúť kupujúcemu vlastnícke právo k tovaru v súlade s touto zmluvou a Obchodným zákonníkom. Vlastnícke právo k predávanému tovaru prechádza na kupujúceho až úplným zaplatením kúpnej ceny.

4.5 V prípade, že počas platnosti zmluvy sa prestane niektorý tovar uvedený v prílohe č. 1 k zmluve vyrábať, môže ho predávajúci nahradiť po dohode s kupujúcim iným výrobkom, ale len v podobnej kvalite a rovnakej alebo nižšej cene vyradeného tovaru.

4.6 Zmluvné strany sa dohodli, že lehota na dodanie tovaru sa predlžuje o čas, počas ktorého predávajúci z objektívnych príčin nemohol dodať tovar alebo počas ktorého predávajúci nemohol dodať tovar z dôvodu neposkytnutia súčinnosti zo strany kupujúceho, prípadne iných prekážok, ktoré predávajúci nemohol objektívne vylúčiť.

**Čl. V**

**Cena**

5.1 Jednotkové ceny predmetu zmluvy sú stanovené dohodou zmluvných strán v eurách, v súlade so zákonom Národnej rady Slovenskej republiky č.18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 97/1996 Z. z., ktorou sa vykonáva zákon o cenách v znení neskorších predpisov. Jednotkové ceny výpočtovej techniky sú uvedené v prílohe č. 1 k tejto zmluve.

5.2 Cenu je možné meniť písomnou dohodou zmluvných strán len v prípade, ak v dôsledku administratívnych opatrení štátu dôjde v čase platnosti zmluvy k zmene colných alebo daňových predpisov alebo k iným opatreniam, ktoré budú mať priamy vplyv na cenu predmetu zmluvy. Dôvod zmeny musí byť preukázateľný.

**Čl. VI**

**Platobné podmienky**

6.1 Úhrada ceny za jednotlivé plnenia predmetu zmluvy/na základe objednávok, bude realizovaná priebežne na základe samostatného daňového dokladu – faktúry. Prílohou faktúry budú dodacie listy podpísané zodpovednými zástupcami oboch zmluvných strán. Predávajúcemu vzniká právo na vystavenie faktúry na dohodnutú časť kúpnej ceny dňom dodávky tovaru na základe písomnej objednávky a podpísaním dodacích listov.

6.2 Úhrada ceny bude realizovaná formou bezhotovostného platobného styku, bez zálohovej platby. Splatnosť faktúr je do 30 dní odo dňa jej vystavenia kupujúcemu. Cena sa považuje za uhradenú dňom jej pripísania na účet predávajúceho.

6.3 V prípade, ak faktúra nebude obsahovať všetky náležitosti daňového dokladu, určené všeobecne záväzným právnym predpisom alebo zmluvou, bude kupujúci oprávnený vrátiť ju predávajúcemu s tým, že prestane plynúť lehota splatnosti faktúry. Predávajúci je povinný faktúru podľa charakteru nedostatku opraviť alebo vystaviť novú. Na opravenej alebo novej faktúry vyznačí nový dátum splatnosti faktúry.

**Čl. VII**

**Záručné podmienky a zodpovednosť za vady**

7.1 Predávajúci sa zaväzuje, že dodá tovar v množstve, kvalite a v prevedení podľa podmienok dohodnutých v zmluve.

7.2 Predávajúci sa zaväzuje, že tovar v čase odovzdávania a počas stanovenej lehoty bude mať vlastnosti stanovené technickými parametrami. Záručná lehota na tovar, ktorý kupujúci kúpi od predávajúceho, je 24 mesiacov odo dňa jej prevzatia na základe dodacieho listu.

7.3 Kupujúci je oprávnený reklamovať dodaný tovar u predávajúceho z nasledovných dôvodov:

1. čo do množstva dodaného tovaru v prípade nesúladu s objednávkou – v lehote najneskôr v deň prevzatia tovaru alebo
2. čo do kvality tovaru, ak tento nezodpovedá podmienkam uvedeným v technickej špecifikácii kupujúceho resp. certifikátu kvality – bezodkladne po prevzatí tovaru pri zjavných vadách a pri skrytých vadách do 30 dní od prevzatia tovaru.

Oznámenie reklamácie musí byť vykonané písomnou formou a musí byť doložené skutočnosťami osvedčujúcimi opodstatnenosť reklamácie.

7.4 Reklamovaný tovar musí byť skladovaný oddelene od ostatného tovaru až do vyriešenia reklamácie.

7.5 Akékoľvek disponovanie s tovarom, ktoré by mohlo sťažiť preverenie reklamácie predávajúcim, je bez jeho predchádzajúceho súhlasu a výslovného súhlasu zakázané.

7.6 Nedodržanie lehôt uvedených v bode 7.3 tohto článku zmluvy ako aj porušenie povinnosti uloženej v bode7.5 tohto článku zmluvy má za následok zánik práv zo zodpovednosti za vady dodaného tovaru.

7.7 Okrem vyššie uvedeného sa pri zodpovednosti za chyby zmluvné strany budú riadiť ustanoveniami § 422 a násl. Obchodného zákonníka, ktoré upravujú nároky zo zodpovednosti za chyby tovaru.

**Čl. VIII**

**Zmluvné pokuty a náhrada škody**

8.1 Pri nedodržaní termínu plnenia predávajúcim je kupujúci oprávnený účtovať zmluvnú pokutu vo výške 0,05 % z celkovej ceny tovaru uvedeného v objednávke za každý aj začatý deň omeškania.

8.2 Pri nedodržaní termínu splatnosti faktúry kupujúcim si predávajúci môže uplatniť nárok na úrok z omeškania vo výške 0,05 % z fakturovanej sumy za každý deň omeškania platby. V prípade opakovaného porušovania platobnej disciplíny kupujúcim je predávajúci oprávnený jednostranne meniť kupujúcemu dodacie podmienky (najmä lehotu splatnosti, termín dodávky a pod.), prípadne odstúpiť od tejto zmluvy.

8.3 Uhradením zmluvnej pokuty nezaniká nárok kupujúceho na náhradu škody, ktorá prevyšuje výšku zmluvnej pokuty.

8.4 V súlade s § 364 Obchodného zákonníka, zmluvné strany súhlasia so započítaním vzájomných pohľadávok, vyplývajúcich z tejto zmluvy.

8.5 Zodpovednosť za škodu sa bude riadiť podľa príslušných ustanovení Obchodného zákonníka.

**Čl. IX**

**Osobitné ustanovenia**

9.1 Zmluvné strany sa dohodli, že táto zmluva môže byť ukončená:

1. písomnou dohodou zmluvných strán k dohodnutému dátumu, inak dňom uzavretia tejto dohody alebo
2. odstúpením od zmluvy ktoroukoľvek zo zmluvných strán
3. v prípadoch uvedených v § 19 zákona č. 343/2015 Z. z. o verejnom obstarávaní

9.2 Odstúpiť od zmluvy môže ktorákoľvek zo zmluvných strán v prípade podstatného porušenia zmluvných podmienok druhou zmluvnou stranou. Na tento účel sa podstatným porušením zmluvných podmienok rozumie:

9.2.1 zo strany predávajúceho opakované:

a) nedodržanie termínu dodania tovaru, ktorá doba dodania bola predávajúcim určená v potvrdení objednávky kupujúceho.

b) chybné plnenie,

c) nedodržanie kompletnosti dodávky podľa jednotlivých objednávok.

9.2.2 zo strany kupujúceho opakované omeškanie s úhradou faktúry (kúpnej ceny dodaného tovaru) o viac ako 30 dní po lehote splatnosti. Pod opakovaným porušením sa rozumie porušenie uvedených povinností zmluvných strán minimálne dvakrát.

9.3 Zmluvné strany sa dohodli, že odstúpenie od zmluvy nadobúda účinnosť, t. j. zmluva sa zrušuje dňom doručenia písomného odstúpenia druhej zmluvnej strane. Záväzky zmluvných strán vyplývajúce z tejto zmluvy zanikajú až ich splnením a nie odstúpením od zmluvy. Žiadna zmluvná strana nie je oprávnená požadovať od druhej strany späť akékoľvek plnenia, ktoré bolo uskutočnené podľa tejto zmluvy pred odstúpením. Zmluvné strany vylučujú aplikáciu ust. § 351 ods. 2 Obchodného zákonníka.

9.4 Predávajúci vyhlasuje, že tovar, ktorý dodá kupujúcemu v zmysle tejto zmluvy a následne objednávok nebude predmetom akéhokoľvek záložného práva, exekúcie alebo iného výkonu rozhodnutia, nebudú na ňom viaznuť dlhy, vecné alebo obdobné práva, nebude predmetom nájmu alebo iného užívacieho práva, nebude existovať žiadne iné obmedzenie alebo právo tretej osoby, ktoré by bránilo, aby kupujúci nadobudol k tovaru riadne a v súlade s právnym poriadkom Slovenskej republiky vlastnícke právo.

**Čl. X**

**Záverečné ustanovenia**

10.1 Táto rámcová zmluvy nadobúda platnosť podpisom oboma zmluvnými stranami a účinnosť dňom nasledujúcim po dni jej zverejnenia na web stránke kupujúceho.

10.2 Ak zákon alebo táto zmluva neustanovuje inak, je túto zmluvu možné zrušovať, meniť alebo dopĺňať jedine na základe dohody zmluvných strán vyhotovenej vo forme písomných, očíslovaných a datovaných dodatkov.

10.3 Právne vzťahy založené touto zmluvou, ale ňou výslovne neupravené, sa spravujú príslušnými ustanoveniami Obchodného zákonníka a ostatných právnych predpisov platných v Slovenskej republike.

10.4 Zmluvné strany sa zaväzujú, že všetky spory, vyplývajúce z tejto zmluvy, budú riešiť predovšetkým formou dohody. Zmluvné strany sa dohodli, že vzťahy vzniknuté medzi nimi na základe dohody sa budú riadiť právnym poriadkom Slovenskej republiky.

10.5 Neoddeliteľnou súčasťou tejto rámcovej dohody je:

Príloha č. 1 – Cenová ponuka s jednotkovými cenami predmetu zmluvy.

10.6 Táto zmluva je vyhotovená v dvoch rovnopisoch, z ktorých každý má platnosť originálu. Každá zmluvná strana dostane jeden rovnopis tejto dohody.

10.7 Zmluvné strany vyhlasujú, že ich vôľa, ktorej prejavom je táto zmluva, je slobodná a vážna, a že túto zmluvu neuzatvárajú v omyle alebo tiesni za nápadne nevýhodných podmienok. Ďalej zmluvné strany vyhlasujú, že si zmluvu prečítali, jej obsah mali možnosť pripomienkovať, dopĺňať a meniť. Zmluvné strany tiež vyhlasujú, že obsahu tejto zmluvy a vzájomným právam a záväzkom z nej vyplývajúcim riadne rozumejú, bez výhrad s ním súhlasia, čo potvrdzujú nižšie pripojenými podpismi oprávnených osôb.

V Dolnom Kubíne, ............

**za predávajúceho: za kupujúceho:**

.................................... .....................................

Ing.Vladimír Šiška

Predseda predstavenstva